Motlanthe lei ANC in NK op | News24
Motlanthe lei ANC in NK op
DIE hoof van die politieke skool van die ANC, oudpres. Kgalema Motlanthe (links), het Maandagmiddag die media oor die rol van die landwye induksie-leierskapstruktuurprogram, wat die belangrikheid van kollektiewe leierskap beklemtoon, ingelig. Hy het die verskeie ANC-takleiers in die Noord-Kaap opgelei. Zamani Saul (regs), provinsiale ANC-sekretaris, was saam met Motlanthe op die mediakonferensie. Foto: Emile Hendricks
KIMBERLEY. – Noord-Kaapse ANC-lede het Maandag (18/04) opleiding van oudpres. Kgalema Motlanthe, hoof van die politieke skool van die ANC, oor kollektiewe leierskap in die ANC ontvang.
Hulle het meer geleer oor die landwye induksie-leierskapstruktuurprogram wat die belangrikheid van kollektiewe leierskap beklemtoon.
Verskeie ANC-takleiers, lede van die uitvoerende streekkomitee en verteenwoordigers van al vyf streke in die provinsie het die geleentheid hier bygewoon.
Motlanthe het gesê ’n doel van die opleiding is om te verhinder dat partylede teen mekaar werk en om inligting oor die Grondwet en die Vryheidsmanifes te verskaf.
Zamani Saul, provinsiale sekretaris, en Alvin Botes, provinsiale ondersekretaris, het ook die opleiding ondergaan.
“Oningeligtheid kan tot verwarring, konflik en verdeling lei, wat weer tot etikettering onder mekaar kan lei indien die leiers nie induksieprogramme soos dié deurloop nie.
“In die toepassing van hul leierskapvaar-dighede sal die afgevaardigde kaders ná deurloping van die program die Grondwet met vertroue kan toepas, aangesien hulle die doel verstaan waarom hulle die boodskap aan die takke moet oordra.
“Hulle sal hul takleiers doeltreffender kan oplei om die Grondwet ten volle toe te pas,” het Motlanthe gesê.